## Nuria Martínez: “La Generalitat serà ferma en la defensa de la nostra identitat, dels nostres valors i de la cultura i tradició valencianes”

*** La consellera de Justícia assegura que “aquells que vulguen apropiar-se de les nostres senyes d’identitat falsejant la història i inventant entitats inexistents, han de saber que ens tindran davant”
* Defén la recuperació del dret civil valencià des de la lleialtat institucional en ple encaix en la Constitució**

La consellera de Justícia i Administració Pública, Nuria Martínez, ha assegurat que la Generalitat “serà ferma en la defensa de la nostra identitat, dels nostres valors i de la cultura i tradicions valencianes”.

“Aquells que vulguen apropiar-se de les nostres senyes d’identitat falsejant la història i inventant entitats inexistents, han de saber que ens tindran davant i que no permetrem ingerències de cap govern ni de cap entitat aliena a la Comunitat Valenciana”, ha advertit.  
D’altra banda, ha defés la importància de recuperar el dret civil valencià des de la lleialtat institucional i amb ple encaix dins de la Constitució. Per això, ha demanat al Govern central que atenga esta reivindicació que “pretén esmenar una anomalia històrica i constitucional”.

“Està reivindicació només cal fer-la des de la lleialtat institucional i hem de plantejar una recuperació del nostre dret civil propi de manera que tinga ple encaix constitucional”, ha manifestat.

“No podem considerar que disposem d’autogovern si no tenim la capacitat de desenrotllar el dret civil valencià, perquè esta capacitat ens permetria, igual que la resta de les comunitats històriques que ja tenen reconeguda esta competència, adaptar la legislació civil als usos i costums d’una societat, la valenciana, que ha evolucionat i s’ha desenrotllat en els últims quaranta anys”, ha explicat.

Nuria Martínez ha manifestat que “ser capaços de legislar en matèria civil no suposa trencar la unitat de la nació. No hem de confondre unitat amb uniformitat. Precisament el que enriquix el nostre país és la diversitat i la pluralitat dels territoris que conformen este projecte de prosperitat i convivència que és Espanya, i en el respecte a les peculiaritats de cada un és a on residix la nostra fortalesa”.

La titular de Justícia i Administració Pública, que té entre les seues competències tot allò que estiga relacionat amb l’autogovern i les senyes d’identitat, s’ha manifestat d’esta manera en la presentació del treball *El nostre dret a decidir: present i futur del dret civil valencià* i del vídeo sobre el patrimoni històric cultural de la Comunitat Valenciana, elaborats pel Consell Valencià de Col·legis de l’Advocacia i el Deganat Autonòmic del Col·legi de Registradors a la Comunitat Valenciana, respectivament.

L’assaig i el vídeo presentats s’han realitzat en compliment del conveni subscrit el 19 de juliol de 2024 amb la Generalitat, per a l’execució d’activitats de desenrotllament de l’Estatut d’Autonomia, difusió i divulgació del dret foral valencià i promoció de l’autogovern durant l’exercici 2024.

Cada una d’estes entitats ha rebut una subvenció de 5.000 euros, en el marc de les ajudes que concedix la Generalitat amb l’objectiu de promoure els valors, la cultura, la història i les institucions pròpies de la Comunitat Valenciana.

“El nostre dret civil propi, les nostres institucions, formen part del conjunt de peculiaritats que conformen la idiosincràsia del poble valencià, com també ho fa el vast patrimoni cultural del qual disposem a la Comunitat Valenciana. Protegir, impulsar i, també, difondre la riquesa cultural de què disposem els valencians és una tasca importantíssima que hem de fomentar tant des dels poders públics com des de la iniciativa privada”, ha remarcat Nuria Martínez.

Fecha: 07/02/2025